Iha Just Imus

**Iha Just Imus** on syyskuussa 2019 Youtube-videopalvelussa toimintansa aloittanut Oulusta lähtöisin oleva huumorivideoryhmä, jonka ovat perustaneet suomalaiset tubettajat Konsta Saajanto ja Olli Litmanen. He toimivat myös ryhmän keulakuvana ja esiintyvät pääsääntöisesti kahdestaan Iha Just Imusin Youtube-videoilla. Iha Just Imus tunnetaan erityisesti maisteluaiheisista videoista, absurdeista tempauksista ja tilannekomiikasta. Tammikuussa 2026 Iha Just Imuksella oli Youtubessa yli 467 000 tilaajaa ja yli 243 miljoonaa katselukertaa.

Iha Just Imuksella on Youtubessa käytössä kanavajäsenyydet joita on nykypäivänä kaksi erilaista. Kanavajäsenyydet ovat halvimmasta kalliimpaan, IMUS+ ja IMUS+PRO. Jäsenyyksillä voi muun muassa katsella vain jäsenille julkaistuja videoita, nähdä tulevat videot ennakkoon ja osallistua vain jäsenille tarkoitettuihin livelähetyksiin.  

Vuonna 2021 Iha Just Imukseen liittyi uusi jäsen Joonatan Väisänen, joka tunnetaan myös rap-artistina nimellä Jokrates. Marraskuussa 2024 Väisänen lähti ryhmästä ja hänen tilalle kolmanneksi jäseneksi tuli vuonna 2025 Nikke Eskelinen, joka kuitenkin poistui ryhmästä saman vuoden elokuussa. Eskelisen jälkeen Iha Just Imuksen kolmanneksi jäseneksi liittyi Aleksi ”alinhox” Aalto, joka oli jo aiemmin siirtynyt ryhmän Elä viitti! -podcastissa Väisäsen tilalle juontajaksi. 

## Tausta ja historia

### Tausta, perustaminen, nousu kuuluisuuteen ja IMUS+ perustaminen (2019–2020)
Iha Just Imuksen ovat perustaneet vuonna 1997 syntynyt Konsta Saajanto ja vuonna 1998 syntynyt Olli Litmanen. Jäsenet ovat kertoneet Youtube-kanavan nimen olevan kunnianosoitus suomalaista Justimusfilms-sketsiryhmää kohtaan. Kanavan suosio kasvoi erityisesti joulukuussa 2019, kun he julkaisivat joka päivä uuden videon joulukalenterin tavoin jouluaattoon asti osana Kärsimyskalenteri-sarjaa.

Konsta Saajanto toimii myös sosiaalisessa mediassa käyttäjänimellä HurHur, ja hän on tehnyt videoita myös omalle Youtube-kanavalleen. Olli Litmanen on tehnyt myöskin videoita omalla nimellään omalle Youtube-kanavalleen. Joulukuussa 2019 Iha Just Imus lanseerasi Youtubeen IMUS+ jäsenyyden, jolla voi muun muassa katsella vain jäsenille julkaistuja videoita, nähdä tulevat videot ennakkoon ja osallistua vain jäsenille tarkoitettuihin livelähetyksiin. Myöhemmin kanavalla lanseerattiin uudet kanavajäsenyydet, IMUS+Lite ja IMUS+PRO. 

Iha Just Imus saavutti 2019 vuoden lopussa Youtubessa 100 000 tilaajan rajan. Täten kanava on yksi nopeiten 100 000 tilaajaa saavuttanut suomenkielinen kanava Youtubessa. Vuoteen 2020 tullessa kanava oli saanut myös Youtubessa useita kymmeniä miljoonia näyttökertoja. 

### Ensimmäiset fanituotteet, kanavan hakkerointi ja Joonatan Väisänen (2020–2024)
Vuonna 2020 Iha Just Imus -kanava julkaisi ensimmäisen ”ROMUNA limited edition” -fanituotteensa hupparin ja t-paidan muodossa. Myöhemmin myyntiin tuli muitakin fanituotteita, kuten lippiksiä ja haalarimerkkejä. Tammikuussa 2022 kanava poistui Youtubesta sen jälkeen, kun Iha Just Imuksen toisen perustajan Konsta Saajannon ”HurHur”-kanava hakkeroitiin ja poistettiin. Samoin kävi myös Iha Just Imus -kanavalle. Youtube kuitenkin palautti kanavat muutama päivä tapahtuman jälkeen.

Iha Just Imus voitti ensimmäisen sijan vuoden 2020 Creator Awards Finlandissa Vuoden Viihdekanava -kategoriassa. Vuonna 2022 ryhmä oli puolestaan Creator Awards Finlandin Vuoden Trendaavin -kategoriassa ehdolla. Iha Just Imus voitti samana vuonna Tubecon Awardsissa Vuoden Viihdevaikuttaja -kategorian. Vuonna 2021 kanavalle liittyi uusi jäsen, suomalainen rap-artisti Joonatan Väisänen, joka tunnetaan myös rap-artistina nimellä Jokrates. Väisänen on myös vuoden 2019 freestyle-rapin Suomen-mestari. Hän esiintyi ensimmäisen kerran kanavalla vuonna 2020 videossa ”Lukitaan Jokrates TULIKUUMAAN pakohuoneeseen”. 

Vuoden 2024 alussa Iha Just Imus teki yhden tunnetuimmista tempauksistaan. Ryhmän kolmas jäsen Joonatan Väisänen vietti noin 207 tuntia (lähes 9 vrk) 2 × 2 × 2 metrin kokoisessa laatikossa, samalla kun Imuksen muut pääjäsenet Konsta Saajanto ja Olli Litmanen lähtivät matkalle Rio de Janeiroon, Brasiliaan. Vessaan Väisäsen piti ryömiä 15 metrisessä koiran agilityputkessa. Väisäsen kirjoitti Laatikko EP:n sinä aikana, kun hänet oli lukittu laatikon sisälle. Tempauksesta tehty video ”Lukittiin Joonatan laatikkoon ja lähdettiin Brasiliaan” voitti lopulta Tubecon Awardsissa vuonna 2025 Vuoden video -palkinnon.  

Väisänen poistui ryhmästä 2. marraskuussa 2024 ja hänen viimeiseksi videoksi jäi ”Lukittiin Joonatan pakohuoneeseen keskellä merta”. Väisänen ilmoitti ryhmästä poistumisen syyksi haluavansa jatkossa keskittyä oman musiikin tekoon. Iha Just Imus voitti vuonna 2024 Tubecon Awardsissa toistamiseen Vuoden Viihdevaikuttaja -kategoriassa ja ensimmäisen kerran Vuoden YouTube-vaikuttaja -kategorian. Lisäksi ryhmä oli ehdokkaana Vuoden Video -kategoriassa videolla ”Ota kiinni ja voita 10 000 €”. 

### ”Oltu Just Imus”, kaupallistamiskeissi, uudet jäsenet ja videoiden uudistaminen (2025–)
Joonatan Väisäsen lähdettyä ryhmästä, ryhmään liittyi uusi jäsen Nikke Eskelinen vuonna 2025, joka kuitenkin poistui ryhmässä vielä saman vuoden elokuussa. Eskelisestä oli tulossa isä ja hän halusi viettää aikaa tulevan lapsensa kanssa, eikä hänellä olisi ollut sen takia aikaa käydä toisessa kaupungissa sijaitseva Imuksen toimistolla töissä. Eskelisen jälkeen Iha Just Imuksen kolmanneksi jäseneksi liittyi Aleksi ”alinhox” Aalto, joka oli jo aiemmin siirtynyt ryhmän Elä viitti! -podcastissa Väisäsen tilalle kolmanneksi juontajaksi. 

Kesäkuussa 2025 Iha Just Imuksen Youtube-kanavan kaupallistaminen oli poissa käytöstä muutaman päivän ajan. Tänä aikana kanava ei tuottanut tekijöilleen lainkaan tuloja tai muita ansioita. Kesällä 2025 Iha Just Imuksen nimi oli reilu kuukauden ajan ”Oltu Just Imus”. Heinäkuussa kanavalle julkaistiin video, jossa Litmanen ja Saajanto kertoivat tulevista muutoksista Youtube-kanavalleen sekä syystä, miksi kanavan nimi oli tilapäisesti muutettu. Videon julkaisemisen jälkeen nimi palautettiin alkuperäiseen muotoonsa ”Iha Just Imus”.  

Elokuussa 2025 Iha Just Imus järjesti Helsingissä Sinebrychoffinpuistossa mediahuomiota saaneen taphtuman jossa he joivat maitoa keskiyöllä. Tapahtumaan osallistui yli sata ihmistä ja jotkut osallistujat toivat myös itse maitoa ja joivat sitä tapahtumassa. Ennen tapahtuman alkua ympäri Helsinkiä oli levitetty A4-kokoisia lappuja jossa kehotettiin ihmisiä tulemaan paikalle katsomaan, kun jotkut juovat lasin maitoa hieman ennen keskiyötä perjantaina 8. elokuuta Sinebrychoffinpuistossa eli ”Koffin puistossa”. Iha Just Imus kertoo saaneensa inspiraation tapahtumaan Britanniasta ja he suunnittelivat tehdä tapahtumasta jokavuotisen perinteen. 

Loppuvuodesta, pääasiassa joulukuussa 2025 Iha Just Imus julkaisi kärsimyskalenterin ideaan perustuvan kärsimysadventtikalenterin. Sarjassa joka adventtisunnuntai julkaistaan uusi jakso Youtubeen adventtikalenterin tavoin. Sarjan jaksojen teema ja tapahtumat ovat osittain samantyylisiä kuin alkuperäisissä kärsimyskalentereissä.  

## Sarjat
Iha Just Imus on lanseerannut pääasiassa Youtubessa omalla kanavalleen useita sarjoja. Jokainen sarja käsittelee tyypillisesti omanlaisiaan aiheita ja niissä on yleensä sarjalle tunnusomainen tunnelma, sisältö ja editointityyli.

### AIKALISÄ
Ensimmäinen AIKALISÄ-sarjan video julkaistiin 6. huhtikuuta 2021. Videon nimi oli ”Laitetaan pullat paremmuusjärjestykseen”. AIKALISÄ on Iha Just Imus -kanavan katsotuin sarja yli 110 miljoonalla näyttökerralla. 

Tammikuussa 2026 AIKALISÄ-jaksoja oli julkaistu yli 170 kappaletta. Sarjassa Olli ja Konsta muun muassa maistelevat erilaisia tuotteita, rakentavat tai tuhoavat jotain pientä tai kisailevat toisiaan vastaan. Videoita yhdistää niiden kuvaussijainti kuvausstudion lavasteissa, kekseliäs ja nopeatempoinen editointityyli, sekä usein videon aiheesta poikkeaminen.

### ORIGINALS
Kanavan ensimmäinen video ”KUMIVENEELLÄ KAUPUNGIN KESKUSTAAN” oli kanavan ensimmäinen video ja samalla myös ORIGINALS-sarjan ensimmäinen jakso. Video julkaistiin 25. syyskuuta 2019.

Tammikuussa 2026 ORIGINALS-videoita on julkaistu yli 60 kappaletta ja katsottu useita kymmeniä miljoonia kertoja. ORIGINALS-videot ovat yleensä absurdeja tempauksia, jotka on usein kuvattu joko kokonaan tai osittain kuvausstudion ulkopuolella, usein myös ulkomailla. Videoita yhdistävat järjettömät tempaukset ja videoiden alkuun lisätyt introplanssit jaksonumeroineen. 

### Kärsimyskalenteri ja kärsimysadventtikalenteri

#### Kärsimyskalenteri
Ensimmäinen kärsimyskalenteri julkaistiin Youtubessa joulukuussa 2019. Kärsimyskalenterissa julkaistiin joka päivä uusi video joulukuun ajan jouluaattoon asti joulukalenterin tavoin. Ensimmäinen joulukuussa 2019 julkaistu kärsimyskalenteri, sai suurta huomiota ja se kasvatti Iha Just Imuksen Youtube-kanavan suosiota paljon. Kärsimyskalenteri on julkaistu myös vuosina 2020 ja 2021. 

Kärsimyskalenteri-videoissa tehdään usein absurdeja ja järjenvastaisia tempauksia ja haasteita. Sarjan videoiden alussa on käytössä oma tunnusintro, josta kärsimyskalenteri-sarjan videon voi tunnistaa. Kuten sarjan nimestä voidaan päätellä suurimmassa osassa sarjan haasteista kärsitään jollain tavalla ja(/tai) koetellaan ihmismielen ja -kehon rajoja. Kärsimyskalenteri-videot ovat saaneet yhteensä miljoonia näyttökertoja. 

#### Kärsimysadventtikalenteri
Vuonna 2025 Iha Just Imus julkaisi kärsimyskalenterin ideaan perustuvan kärsimysadventtikalenterin. Sarjassa joka adventtisunnuntai julkaistaan uusi jakso Youtubeen adventtikalenterin tavoin. Neljän adventtisunnuntai -päivän lisäksi sarjan yksi jakso julkaistiin sunnuntaina ennen ensimmäistä adventtisunnuntaita. Yhteensä kärsimysadventtikalenteri -sarjassa julkaistaan siis viisi jaksoa.

Sarjan jaksojen teema ja tapahtumat ovat osittain samantyylisiä kuin kärsimyskalentereissä. Kärsimysadventtikalenterissakin tehdään enemmän tai vähemmän järjettömiä haasteita ja ”kärsitään” niin henkisesti kuin myös fyysisesti. Eroavaisuuksiakin on sarjassa verrattuna alkuperäiseen kärsimyskalenteriin. Sarjan jaksoissa esintyy toisinaan sosiaalisesta mediasta tunnettu vieras ja jotkin sarjan jaksot ovat yhteisjulkaisuja Iha Just Imuksen Youtube-kanavan ja jakson vieraan Youtube-kanavan kanssa.

### Elä viitti! -podcast
Ensimmäinen Elä viitti! -videopodcastin jakso julkaistiin 6. joulukuuta 2023 Spotifyssa, Youtubessa, sekä RSS-syötteessä. Ensimmäisen jakson nimi on ”Carl Tanzler –mies joka eli romanttisessa suhteessa kuolleen naisen kanssa (Elä viitti! J1)”. Uusia jaksoja on julkaistu yleensä viikottain keskiviikkoaamuisin sen alkamisesta lähtien. Joka toinen jakso on julkaistu ilmaiseksi. Kaikki jaksot voi kuunnella Youtubessa IMUS+PRO jäsenyydellä tai tilaamalla jaksot kuukausimaksulla Spotifyssa.

Podcastin 22 ensimmäistä jaksoa julkaistiin mustavalkoisina ja sen juontajat olivat alunperin Olli Litmanen, Joonatan Väisänen ja Konsta Saajanto. Väisäsen poistuttua ryhmästä, podcastin uudeksi juontajaksi vaihtui Aleksi ”alinhox” Aalto. Podcastissa jokainen juontaja kertoo yhden kummallisen tai mielenkiintoisen aiheen jonka he ovat löytäneet Wikipediasta. Podcastin yksi jakso kestää yleensä puolesta tunnista tuntiin. Tammikuussa 2026 Elä viitti! -podcastin jaksoja on julkaistu yli 110 ja ne ovat saaneet yhteensä miljoonia katselukertoja. 

### imusin löysät vlogit
Ensimmäinen imusin löysät vlogit videoblogi julkaistiin 26. toukokuussa 2022. Videon nimi oli ”imusin löysät vlogit (vol.1)”. Sarjan videot on mahdollista katsoa jos omistaa minkä tahansa IMUS+ kanavajäsenyyden. Imusin löysät vlogit ovat rennon tyylisiä vlogeja, jossa on erittäin maltillinen, melkein olematon editointi.  

Sarjan videot kertovat ja näyttävät sitä mitä Iha Just Imusen kulisseissa tapahtuu. imusin löysiä vlogeja on julkaistu tammikuuhun 2026 mennessä 27 kappaletta ja niitä on katsottu useita kymmeniä tuhansia kertoja. Sarjan videoblogit kestävät yleensä puolesta tunnista puoleentoista tuntiin. 

## Suosio
Youtube julkaisi vuoden 2021 lopussa Suomen suosituimpien videoiden luettelon, jolla kuudennella sijalla oli ”Iha Just Imus - Jäin loukkuun MEGAFORCELLA täytettyyn laatikkoon…” Youtube julkaisi vuoden 2022 lopussa Suomen suosituimmista videoista luettelon, jossa ensimmäisellä sijalla oli ”Iha Just Imus – Testataan kaupan kaikki jäätelöt!”*.* Alkuvuodesta 2026 Iha Just Imuksen Youtube-kanava oli Youtuben seitsemänneksi tilatuin suomenkielinen kanava. 

Iha Just Imuksen suosituin video Youtubessa on kesäkuussa 2022 julkaistu ”Testataan kaupan kaikki irtokarkit!”. Video on tammikuuhun 2026 mennessä kerännyt yli 1,9 miljoonaa katselukertaa. Tammikuuhun 2026 mennessä Iha Just Imuksen Youtube-kanavalla oli yhteensä 48 videota jotka olivat ylittäneet yli miljoonan katselukerran rajan. 

## Nettovarallisuus ja tulot
Iha Just Imusin nettovarallisuus oli vuonna 2025 arviolta noin 230 tuhatta euroa. Ryhmä tienaa Youtuben katselukerroilla alkuvuodesta 2025 kuukaudessa arviolta noin 2 000–3 000 euroa. Parhaimmillaan Iha Just Imus on tienannut pelkillä Youtuben katselukerroilla kuukaudessa helmikuussa 2024 arviolta yli 5 000 euroa. Vuosina 2023 ja 2024 ryhmä tienasi keskimääräisesti katselukerroilla parhaiten, yleisesti kuukaudessa arviolta noin 3 500–4 500 euroa. 

Iha Just Imus tienasi Youtubeen tehdystä vuoden 2019 ”Kärsimyskalenterista”, jossa he julkaisivat joka päivä uuden videon jouluaattoon asti joulukalenterin tavoin heidän itsensä mukaan yli 5 800 euroa. Eniten he tienasivat joulukalenterista videolta ”Jäin loukkuun hauta-arkkuun ja NÄNNINI KOVETTUIVAT...” yli 622 euroa.

## Palkinnot ja ehdokkuudet

## Lähteet

## Aiheesta muualla
*Iha Just Imuksen Youtube-kanava
*Iha Just Imuksen kotisivut ja verkkokauppa
*Iha Just Imus Instagramissa